vindruekerneolie
Vindruekerneolie er en spiseolie fremstillet af vindruekerner, som er et biprodukt fra fremstilling af vin. Den vindruekerneolie, der markedsføres i Danmark, er især fra fransk, spansk og italiensk vinproduktion.
Vindruekerneolie har en mild smag og minder i sin sammensætning om tidselolie med et højt indhold af omega-6-fedtsyren linolsyre.
Vindruekerneolie egner sig ikke til stegning, men kan derimod anvendes til salatdressing og marinering.